Vrou in motor doodgeskiet toe sy tuis kom(Argieffoto: Kent Williamson) Die polisie in Welkom in die Vrystaat is op soek na drie verdagtes nadat ’n 47-jarige vrou in haar motor doodgeskiet is kort nadat sy tuis gekom het. Volgens sers. Sinah Mpakane, polisiewoordvoerder, het die vrou omstreeks 19:00 Dinsdag by haar huis in die Dagbreek-woonbuurt aangekom. Drie mans het haar by die hek ingewag. “Een van die verdagtes het na bewering die hek oopgehou terwyl die ander twee die vrou na die binnehof gevolg het.” Die motor se ruit is stukkend geslaan en die verdagtes het glo geld van die vrou geëis. Die vrou het die motor in trurat geplaas en probeer wegkom waarna die mans op haar geskiet het. Sy is noodlottig gewond en die verdagtes het daarna op die vlug geslaan. Die polisie ondersoek sake van poging tot roof en moord. Enigiemand met inligting oor die voorval word versoek om sers. Tsie Matlokotsi by 078 758 5658 of Stop Misdaad by 08600 10111 te bel.